b'\n_START_ARTICLE_\nPeroralna uporaba zdravila\n_START_PARAGRAPH_\nPeroralna uporaba zdravila, tudi peroralno dajanje zdravila, je aplikacija zdravila skozi usta (lat. per os). Peroralna uporaba je najpogostej\xc5\xa1i na\xc4\x8din uporabe zdravil, saj je najprimernej\xc5\xa1a in najprijaznej\xc5\xa1a pot za jemanje zdravil. Na trgu so \xc5\xa1tevilne farmacevtske oblike za u\xc5\xbeivanje skozi usta, kot so tablete, kapsule, kapljice in sirupi. Najbolj raz\xc5\xa1irjene farmacevtske oblike za peroralno uporabo so tablete in kapsule, ker omogo\xc4\x8dajo natan\xc4\x8dno odmerjanje, so zelo stabilne in jih je mogo\xc4\x8de proizvajati industrijsko v velikih koli\xc4\x8dinah. Vendar so zdravila po peroralni uporabi podvr\xc5\xbeena istim fiziolo\xc5\xa1kim procesom kot hrana, torej delovanju prebavnih sokov, resorpciji v krvni obtok v \xc4\x8drevesju, prenosu po portalni veni v jetra, kjer se nadaljujejo presnovni procesi. Po sprostitvi iz jeter se u\xc4\x8dinkovine zdravil prek velikega krvnega obtoka razporedijo po telesu. Kadar je pot peroralno zau\xc5\xbeitih zdravil preve\xc4\x8d dolgotrajna, nezanesljiva ali neizvedljiva, se poslu\xc5\xbeujemo vnosa zdravil v telo mimo prebavnega trakta \xe2\x80\x93 parenteralno.\n_START_SECTION_\nIzrazje\n_START_PARAGRAPH_\nBeseda peroralen prihaja iz latinske besedne zveze per os, ki pomeni skozi usta. V angle\xc5\xa1\xc4\x8dini tak na\xc4\x8din uporabe zdravil imenujejo oral administration, medtem ko v slove\xc5\xa1\xc4\x8dini z izrazom oralna uporaba zdravila poimenujemo uporabo v ustni votlini.\n_START_SECTION_\nAbsorpcija\n_START_PARAGRAPH_\nPri teko\xc4\x8dih peroralnih oblikah, kot so kapljice in peroralne raztopine, je u\xc4\x8dinkovina spro\xc5\xa1\xc4\x8dena \xc5\xbee v \xc5\xbeelodcu in je takoj na voljo za absorpcijo. Pri trdnih peroralnih farmacevtskih oblikah mora najprej priti do njihovega razpada (na primer dizintegracije kapsule), da se lahko u\xc4\x8dinkovina sprosti in absorbira, kar se dogaja s \xc4\x8dasovnim zamikom in navzdol po prebavni poti. Obstajajo razli\xc4\x8dne modificirane oblike peroralnih farmacevtskih oblik, s katerimi se spremeni spro\xc5\xa1\xc4\x8danje u\xc4\x8dinkovine iz farmacevtske oblike in s tem mesto in \xc4\x8dasovni potek njene absorpcije iz prebavil. Na primer tablete so lahko obdane z gastrorezistentno (\xc5\xbeelod\xc4\x8dnoodporno) oblogo, ki prepre\xc4\x8dijo njihov razpad v \xc5\xbeelodcu in se ta zgodi \xc5\xa1ele v dvanajstniku. To je na primer pomembno pri u\xc4\x8dinkovinah, ki so ob\xc4\x8dutljive za kislo okolje v \xc5\xbeelodcu.'